Esben Lunde Larsen (V), 2012-05-11:
Dansk Folkeparti har i dag rejst forespørgselsdebatten, F 30, om kvaliteten i det danske uddannelsessystem, særligt set i lyset af regeringens uddannelsespolitiske målsætninger.
Forespørgselsteksten rummer en bekymring for, at regeringens målsætning medfører et masseuniversitet præget af lav faglighed og dimitterende med resultater af manglende kvalitet.
Det er altid velkomment at debattere kvalitet i uddannelsessystemet.
Det ligger
os Venstrefolk meget på sinde, at danske unge får en kvalitativ uddannelse, der udruster dem til at varetage centrale opgaver i det danske samfund efter endt uddannelse
Det har været et fast kendetegn for VK-regeringen gennem 00'erne at styrke uddannelse og forskning, og det fortsætter vi med.
Uddannelsesfaglighed kan dog ikke gøre det alene.
Den danske uddannelsestradition bygger ikke kun på faglighed og fakta.
De frie skoler og højskolebevægelsen har bidraget til et stærkt fokus på livsoplysning, så uddannelse i Danmark har været mere end fagskole, det har hidtil også været dannelsesskole.
Det fokus må vi ikke miste, når vi taler om kvalitet i uddannelsessystemet, for et fokus på dannelse og livsoplysning er udtryk for kvalitetsbevidsthed også i de mellemlange og lange videregående uddannelser.
Regeringen står over for en kæmpe udfordring, når det gælder dens målsætninger og de økonomiske rammer i uddannelsessystemet.
Venstre deler målet om, at flere får en uddannelse, men det må ikke hæmme kvaliteten af det uddannelsestilbud og af de forskningsrammer, der stilles til rådighed i det universitære system.
Her deler vi den bekymring, som Dansk Folkepartis forespørgselsdebat er udtryk for, ikke kun for 25-procents-målsætningen, som dagens forespørgselsdebat er udtryk for, men generelt.
Kvalitet opnås imidlertid ikke kun via økonomiske bevillinger.
Det handler også om hårdt arbejde, for uddannelse er ikke noget, man får, det er noget, man tager, underforstået arbejder for at få.
Jo større arbejdsindsatsen er, desto bedre bliver kvaliteten af den uddannelse, som de studerende får.
Derfor ønsker Venstre også at støtte op om et uddannelses- og forskningssystem, hvor bredden er med, men hvor der også er plads til eliten.
Vi har brug for unge, der vil gå foran og være rollemodeller, så andre kan se, hvad initiativ og ambitioner kan føre til.
Danmark ligger flot, når det gælder uddannelse og forskning.
Den danske befolkning udgør 5,5 millioner, altså under 1‰ af verdens befolkning på 7 milliarder.
Alligevel producerer Danmark 1 pct. af verdens videnskabelige produktion svarende til den tredjehøjeste pr. indbygger i verden.
Danmark ligger næsthøjst i verden, hvis man tæller antal citationer pr. publiceret artikel.
Den udvikling kan vi takke VK-regeringens satsning gennem 00'erne for.
Aldrig har der været brugt så mange midler på forskning og uddannelse, men vi kan og skal blive bedre, ikke mindst når det gælder kvaliteten og omfanget af den uddannelse, som danske studerende tilbydes.
Derfor må det lovgivende arbejde, som affødes dels af sammenhængsredegørelsen, som vi har debatteret tidligere på foråret, dels af dagens debat, have et klart fokus på så vel kvalitet som omfang.
Det nytter jo ikke kun at oprette studiepladser i titusindvis.
Som sagt deler Venstre den bekymring, som Dansk Folkepartis forespørgselsdebat er udtryk for, men vi også klar til at trække i arbejdstøjet og bidrage med løsningsforslag, når det gælder et løft i kvaliteten af uddannelses- og forskningstilbuddet i Danmark, uddannelsesmæssigt så vel som dannelsesmæssigt.